
A szervezett bűnözés per se inkriminációja az uniós jogharmonizáció tükrében

Jelen pályamunka az Európai Unió szervezett bűnözéssel szembeni jogharmonizációs törekvései során született dokumentumok egyes büntető anyagi jogi vonatkozású rendelkezéseit dolgozza fel abból a célból, hogy rávilágítson a speciálisan a szervezett bűnözéshez köthető különös részi tényállások kiemelkedő jelentőségére a jelenséggel szembeni büntetőjogi fellépés eszközei között.
A fenti célkitűzéseknek megfelelően, a szervezett bűnözéssel szembeni európai uniós fellépés vázlatos történeti ismertetése után, dolgozatomat az e jelenséggel kapcsolatos fogalmak bemutatásával kezdem. E fejezetben felvetődnek azok a nehézségek, melyekkel az uniós jogharmonizáció előmozdítói szembesültek, amikor a büntetőjogi elvek és a kriminálpolitikai szempontok, valamint az egyes tagállamok egymással szembenálló elvárásai kereszttüzében kellett egy kellően pontos, de mégsem túlzottan részletes általános bűnszervezet fogalmat meghatározniuk.
Ezt követően a szervezett bűnözésre vonatkozó tényállásokat elhelyezem a tárggyal kapcsolatos büntető anyagi jogi fellépés eszköztárában, majd külön tárgyalom a kerethatározatban szereplő két fajta diszpozíciót: a common law jogrendszer hatását tükröző ún. „konspirációt”, valamint a kontinentális hagyományokon alapuló „bűnszervezetben részvételt”. Ez utóbbira úgy tekintek, mint a bűnszervezet tagsági státuszához kötődő tényállásra, s elemzését kiegészítem olyan más bűnszervezeti státuszok (alapító, vezető, szervező, külső támogató) rövid bemutatásával, melyek egyelőre csak javaslat szintjén merültek fel az uniós jogharmonizáció során.
Pályamunkám záró fejezetében azt vizsgálom meg, hogy a jogharmonizációs instrumentumokban megfogalmazott célok milyen eltérő módon teljesíthetőek az előzőekben elemzett tényállások nemzeti jogrendekbe illesztése során. Ennek kapcsán kifejtem azon álláspontomat, mely szerint a jelenleg hatályos bűnszervezetekkel kapcsolatos hazai szabályozás nem tükrözi kellően azt a kimagasló társadalomra veszélyességet és önálló jogtárgy-sérelmet, mely a szervezett bűnözéssel szembeni fokozott fellépést és annak per se büntetendőségét indokolja. Ezzel összevetve hozom fel az egyébként az uniós jogharmonizációnak is részben mintául szolgáló olasz szabályozás példáját, melyet egy, a szervezett bűnözés jelenségével már régóta és intenzíven szembeszállni kényszerülő ország mutat fel.



